**Vpliv COVID - 19 na pošiljanje odpadkov preko meja – obvestilo o začasnih ukrepih**

Evropska komisija je izdala smernice s priporočili glede pošiljanja odpadkov preko meja v trenutni situaciji Covid-19 z namenom, da se prepreči morebitna tveganja za okolje in zdravje ljudi in zagotovi dostopnost blaga in najpomembnejših storitev.

Države članice poziva, da pri prevozih odpadkov preko meja izvajajo priporočila za zagotovitev, da se vsi tovori hitro pripeljejo do cilja, brez zamud in da zagotovijo dostop pošiljk odpadkov do mejnih prehodov po "zelenem pasu".

Evropska komisija pristojnim organom držav članic za pošiljanje odpadkov preko meja priporoča elektronsko izmenjavo informacij in dokumentov, kjer je to mogoče, če se s tem strinjajo vsi vpleteni organi in gospodarski subjekti.

Z namenom, da so ukrepi, ki jih je sprejela posamezna država članica na podlagi priporočil Evropske komisije, za ublažitve posledic na pošiljanje odpadkov, transparentni, Evropska komisija zbira informacije o teh ukrepih, vodi seznam ukrepov držav članic in seznam kontaktnih točk v posameznih državah članicah, med drugim tudi Slovenije, ter jih, v kolikor je potrebno, posodablja.

Smernice in ostale informacije so dostopne so na povezavi:

<https://ec.europa.eu/environment/waste/shipments/index.htm>

**Slovenija je v trenutni situaciji Covid - 19 sprejela sledeče začasne ukrepe:**

Zaradi zmanjševanja možnosti prenosa okužb s koronavirusom večina zaposlenih dela od doma. Delovni čas pristojnega organa ter območnih enot inšpektorata ostaja enak, saj so zagotovljena dežurstva. Glede na navedeno lahko prihaja do zamikov pri obravnavi primerov, zato vse stranke prosimo za razumevanje.

Dne 29. marca 2020 je začel veljati Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-19 (Uradni list RS, št. [36/20](http://www.uradni-list.si/1/objava.jsp?sop=2020-01-0681)), ki uvaja nekatere začasne ukrepe v upravnem postopku. Začasni ukrepi bodo veljali do prenehanja razlogov zanje, kar ugotovi Vlada Republike Slovenije s sklepom, ki ga objavi v Uradnem listu Republike Slovenije, vendar najdlje do 1. julija 2020.

**Postopek predhodne pisne prijave in soglasja:**

Vsa dokumentacija vezana na postopek predhodne pisne prijave in pridobitev soglasij za pošiljanje odpadkov preko meja, je lahko poslana tako po pošti kot po e-pošti z digitalnim podpisom ali e-pošto s skeniranimi kopijami dokumentov, v kolikor je poslana iz uradnih e-naslovov podjetij oziroma je mogoče identificirati pošiljatelja tudi na drug zanesljiv način. Priloga IA (prijavni dokument) poslana po e-pošti naj bo podpisana in skenirana.

Opozorili bi še, da je omejitev poslanih podatkov 12 MB na posamezno e-sporočilo. Elektronski naslov za sprejem: tfs.irsop@gov.si

Vsi izdani dokumenti, ki so se že do sedaj vročali osebno po pošti v skladu z določili Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) se bodo še naprej vročali na enak način, ostali dokumenti pa bodo strankam in drugim pristojnim organom poslani po e-pošti. Upravni postopki s področja pošiljanja odpadkov preko meja se v skladu z določili Zakona o začasnih ukrepih v zvezi s sodnimi, upravnimi in drugimi javnopravnimi zadevami za obvladovanje širjenja nalezljive bolezni SARS-CoV-19 štejejo za nujne zadeve, zato odločanje v teh postopkih poteka neprekinjeno. **Roki**, določeni v sklepu, odločbi ali drugem dokumentu, **se ne prekinejo** oziroma tečejo dalje od naslednjega dne od vročitve sklepa, odločbe ali drugega dokumenta, s katerim je bil stranki določen rok.

**Spremembe že izdanih soglasij:**

Ne spreminja se datum veljavnosti, odpadki, količina odpadkov ali udeležene države, vendar pa je v specifičnih primerih možna sprememba prevoznega sredstva, transportne poti ali točke vstopa v / izstopa iz države. Sprememba je možna le v soglasju s pristojnimi organi drugih udeleženih držav.

**Dejanski prevozi odpadkov preko meja in spremljajoči dokumenti:**

Vsa dokumentacija, ki spremlja posamezen prevoz odpadkov v skladu s 16. ter 18. členom Uredbe ES 1013/2006 o pošiljkah odpadkov (kopije soglasij, transportni dokument, priloga VII) se lahko predloži v obliki e-pošte oziroma v katerikoli elektronski obliki, ki jo je mogoče prebrati med samim prevozom. Predloženi dokumenti so lahko podpisani z digitalnim podpisom ali pa gre za skenirane kopije podpisanih dokumentov, e-pošta mora biti poslana iz uradnih e-naslovov podjetij. V izogib morebitnim zapletom med samim prevozom priporočamo predvsem uporabo skeniranih kopij podpisanih dokumentov.

V primeru pošiljk odpadkov za katere so bila izdana soglasja vseh pristojnih organov, se vsa dokumentacija v skladu s 16. členom navedene uredbe, to so najave prevozov, potrdila o prejemu v obratu obdelave ter potrdila o dokončani obdelavi, pošlje na naslov: tfstransport.irsop@gov.si